En regnefejl i Social- og Indenrigsministeriet betyder, at der er flere penge på vej til Frederikshavn Kommune. I første omgang lød beløbet i tilskud og udligning på 166 millioner kroner til Frederikshavn. Nu viser det sig, at beløbet er på 207 millioner kroner. Det skriver Kanal Frederikshavn. Regnefejlen er opstået, fordi en del af kommunernes ældreudgifter er blevet indlæst som udgifter til børn. - Det er uheldigt med en regnefejl, men det er mig inderligt imod at skose for en fejl. Det kan ske, og jeg er da meget glad for, at opretningen af fejlen gik vores vej med 41 millioner kroner. Vi må ikke håbe, de finder fejl, der går os imod, siger Frederikshavns borgmester, Birgit S. Hansen, til Kanal Frederikshavn. Færre besparelser og flere hænder Pengene er kærkomne i kommunen, hvor man alene på overførselsudgifter og ledige forventer at skulle bruge yderligere 126 millioner kroner. - Nu skal der ikke herske tvivl om, at vi skal prioritere de store kerneområder, som er børne-, ældre- og handicapområdet. Nu har vi reel mulighed for at prioritere de vigtige områder. Det er godt nyt. Det betyder, at vi skal se på, hvordan vi kan undgå besparelser og gerne få flere hænder til de vigtige områder, oplyser Birgit S. Hansen til Kanal Frederikshavn. Selvom budgettet nu ser bedre ud end de sidste mange år, får det ikke borgmesteren til at bryde ud i jubel. - Vi slæber altså rundt på stramme vilkår, og det er jeg mærket af efter seks hårde år økonomisk. Vi skal ikke love guld og grønne skove, men forbedringer kan der absolut blive råd til. Det er godt, fastslår Birgit S. Hansen overfor Kanal Frederikshavn.

Referat:
Der er 41 millioner kroner ekstra på vej i tilskud og udligning fra staten til Frederikshavn Kommune. Det skriver Kanal Frederikshavn.